Πληροφορίες: Μαίρη Σίδερη


Αθήνα
: 	15.07.2026
Αρ. Πρωτ.: 	883

ΠΡΟΣ:	
	
ΚΟΙΝ:	«Πίνακας Αποδεκτών»
	«»

Αξιότιμε κύριε Δήμαρχε,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες/σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες/σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία «Διεκδικούμε Μαζί» παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο. 
Το τελευταίο διάστημα, έχουμε γίνει αποδέκτες διαμαρτυρίας ατόμων με αναπηρία και των οικογενειών τους που διαμένουν στα Καμένα Βούρλα σχετικά με τα ζητήματα προσβασιμότητας των ατόμων με αναπηρία και μειωμένη κινητικότητα στις παραλίες του Δήμου. Σύμφωνα με τις πληροφορίες που μας έχουν κοινοποιηθεί, έχει εγκριθεί και δεσμευθεί ποσό χρηματοδότησης από το Δήμο Καμένων Βούρλων, για την τοποθέτηση ειδικού συστήματος και εξοπλισμού για την υποβοήθηση της πρόσβασης ατόμων με αναπηρίες και μειωμένη κινητικότητα στη θάλασσα. Ωστόσο, μέχρι και σήμερα, ο εξοπλισμός δεν έχει τοποθετηθεί σε καμία παραλία, με αποτέλεσμα τον αποκλεισμό των ατόμων με κινητική αναπηρία και των ατόμων με μειωμένη κινητικότητα από αυτό το πολύτιμο αγαθό. 
Με αφορμή τη συγκεκριμένη περίπτωση, θα θέλαμε να επισημάνουμε αφενός την ανάγκη και αφετέρου την υποχρέωση από πλευράς του κάθε Δήμου στη χώρα, να διασφαλίσει την προσβασιμότητα, την ελεύθερη και ασφαλή μετακίνηση των ατόμων με αναπηρία, χρόνιες ή/και σπάνιες παθήσεις και ιδιαίτερα των ατόμων με κινητική αναπηρία που κατοικούν ή/και επισκέπτονται κάθε Δήμο, εν προκειμένω το Δήμο Καμένων Βούρλων, και χρησιμοποιούν υποδομές και ανωδομές δημοσίου συμφέροντος και δημόσιας χρήσης.
Κύριε Δήμαρχε,
Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους.   
Επιπλέον, σύμφωνα με: 
το άρθρο 19 «Ανεξάρτητη διαβίωση και ένταξη στην κοινωνία» της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας κύρωσε μαζί με το Προαιρετικό της Πρωτόκολλο με το Ν. 4074/2012 αναφέρεται ότι: «Τα Συμβαλλόμενα Κράτη στην παρούσα Σύμβαση αναγνωρίζουν το ίσο δικαίωμα όλων των ατόμων με αναπηρίες να ζουν στην κοινωνία, με επιλογές ίσες με τους άλλους ανθρώπους και λαμβάνουν αποτελεσματικά και κατάλληλα μέτρα, προκειμένου να διευκολύνουν την πλήρη απόλαυση αυτού του δικαιώματος από τα άτομα με αναπηρίες και την πλήρη ένταξη και συμμετοχή τους στην κοινωνία».
το άρθρο 9 «Προσβασιμότητα» της προαναφερόμενης σύμβασης αναφέρεται ότι «προκειμένου τα άτομα με αναπηρία να ζουν ανεξάρτητα και να συμμετέχουν πλήρως 3 σε όλες τις πτυχές της ζωής, τα Συμβαλλόμενα Κράτη λαμβάνουν κατάλληλα μέτρα προκειμένου να διασφαλίζουν στα άτομα με αναπηρίες την πρόσβαση, σε ίση βάση με τους άλλους, στο φυσικό περιβάλλον, (…).Τα μέτρα αυτά, που θα συμπεριλαμβάνουν τον προσδιορισμό και την εξάλειψη των εμποδίων και κωλυμάτων προσβασιμότητας (…)»
το άρθρο 30 «Συμμετοχή στην πολιτιστική ζωή, την αναψυχή, τον ελεύθερο χρόνο και τον αθλητισμό» της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας κύρωσε μαζί με το Προαιρετικό της Πρωτόκολλο με το Ν. 4074/2012: «με σκοπό τη διευκόλυνση των ατόμων με αναπηρίες να συμμετέχουν, σε ίση βάση με τους άλλους, σε (…)αθλητικές δραστηριότητες, τα Συμβαλλόμενα Κράτη λαμβάνουν τα κατάλληλα μέτρα, ώστε: α) να ενθαρρύνουν και να προάγουν τη συμμετοχή, σε όσο το δυνατόν μεγαλύτερη έκταση, των ατόμων με αναπηρίες στις κυριότερες αθλητικές δραστηριότητες, σε όλα τα επίπεδα, β) να διασφαλίζουν ότι τα άτομα με αναπηρίες έχουν την ευκαιρία να διοργανώνουν, αναπτύσσουν και συμμετέχουν σε αθλητικές και ψυχαγωγικές δραστηριότητες ειδικά για άτομα με αναπηρίες και, για το σκοπό αυτό, να ενθαρρύνουν την παροχή, σε ίση βάση με τους άλλους, κατάλληλων οδηγιών, κατάρτισης και πόρων και γ) να διασφαλίζουν ότι τα άτομα με αναπηρίες έχουν πρόσβαση σε αθλητικούς (…) τόπους (…)».
το ΚΕΦ. Β’ του Ν. 4488/2017 που περιλαμβάνει τις «Κατευθυντήριες Διατάξεις Υλοποίησης της Σύμβασης των Ηνωμένων Εθνών για τα Δικαιώματα των Ατόμων με Αναπηρίες», και συγκεκριμένα την παρ. 1 του άρθρου 61 «Γενικές Υποχρεώσεις» ορίζεται ότι: «Κάθε φυσικό πρόσωπο ή νομικό πρόσωπο δημοσίου ή ιδιωτικού δικαίου υποχρεούται να διασφαλίζει την ισότιμη άσκηση των δικαιωμάτων των ΑμεΑ στο πεδίο των αρμοδιοτήτων ή δραστηριοτήτων του, λαμβάνοντας κάθε πρόσφορο μέτρο και απέχοντας από οποιαδήποτε ενέργεια ή πρακτική που ενδέχεται να θίγει την άσκηση των δικαιωμάτων των ΑμεΑ. Ιδίως υποχρεούται: α) να αφαιρεί υφιστάμενα εμπόδια κάθε είδους, β) να τηρεί τις αρχές καθολικού σχεδιασμού σε κάθε τομέα της αρμοδιότητάς του ή της δραστηριοποίησής του, προκειμένου να διασφαλίζει για τα ΑμεΑ την προσβασιμότητα των υποδομών, των υπηρεσιών ή των αγαθών που προσφέρει, γ) να παρέχει, όπου απαιτείται σε συγκεκριμένη περίπτωση, εύλογες προσαρμογές υπό τη μορφή εξατομικευμένων και κατάλληλων τροποποιήσεων, ρυθμίσεων και ενδεδειγμένων μέτρων, χωρίς την επιβολή δυσανάλογου ή αδικαιολόγητου βάρους, δ) να απέχει από πρακτικές, κριτήρια, συνήθειες και συμπεριφορές που συνεπάγονται διακρίσεις σε βάρος των ΑμεΑ, ε) να προάγει με θετικά μέτρα την ισότιμη συμμετοχή και άσκηση των δικαιωμάτων των ΑμεΑ στον τομέα αρμοδιότητας ή δραστηριότητάς του».
την παρ. 2 του άρθρου 63 του Ν. 4488/2017, «Καθολικός σχεδιασμός διοικητικών προϊόντων, περιβαλλόντων και υπηρεσιών, εύλογες προσαρμογές», αναφέρεται ότι: «Τα διοικητικά όργανα και οι αρχές υποχρεούνται να λαμβάνουν ενδεδειγμένα μέτρα προσαρμοσμένα στις ιδιαίτερες ανάγκες ενός ή περισσότερων ΑμεΑ προκειμένου να διασφαλιστεί η αρχή της ίσης μεταχείρισης. Στις ως άνω εύλογες προσαρμογές, οι οποίες παρέχονται υπό την προϋπόθεση της μη επιβολής δυσανάλογου ή αδικαιολόγητου βάρους, περιλαμβάνονται (…) εξατομικευμένη προσαρμογή διαδικασιών ή πρακτικών, (…)».
Ως εκ τούτου, απευθυνόμαστε σε εσάς και ζητάμε την άμεση παρέμβασή σας για την άμεση δρομολόγηση των απαιτούμενων ενεργειών προκειμένου να διασφαλιστεί η αυτόνομη, ασφαλής και αξιοπρεπής πρόσβαση των ατόμων με αναπηρία και μειωμένη κινητικότητα στις παραλίες του Δήμου Καμένων Βούρλων, μέσω πιστοποιημένων μηχανικών συστημάτων και υποδομών (μηχανισμός SEATRAC, διάδρομοι, αμαξίδια θαλάσσης με πλωτήρες κ.α.). 
Πιστεύοντας πως θα κατανοήσετε τη σοβαρότητα του εν λόγω θέματος, ευελπιστούμε στην άμεση και θετική ανταπόκρισή σας στο αίτημά μας και στην ενημέρωση της Συνομοσπονδίας για την εξέλιξη αυτού.
Εν αναμονή της άμεσης ανταπόκρισής σας, σάς ευχαριστούμε θερμά εκ των προτέρων.

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος



Πίνακας Αποδεκτών:
κ. Σπανό Φάνη, Περιφερειάρχη Στερεάς Ελλάδας
κ. Σανιδά Ηλία, Αντιπεριφερειάρχη Π.Ε. Φθιώτιδας
κ. Ταξίδη Χρήστο, Αντιπεριφερειάρχη Τεχνικών Έργων Π.Ε. Φθιώτιδας
κ. Ευαγγελόπουλο Ζαχαρία, Διευθυντή Τεχνικών Υπηρεσιών Περιφέρειας Στερεάς Ελλάδας
κ. Γκολφομήτσο Παναγιώτη, Εντεταλμένο Σύμβουλο Τεχνικών Έργων Δήμου Καμένων Βούρλων
κ. Λάζαρο Κυρίζογλου, Πρόεδρο Κεντρικής Ένωσης Δήμων Ελλάδος
Πρόεδρο και Μέλη Δημοτικού Συμβουλίου Δήμου Καμένων Βούρλων
Περιφερειακή Επιτροπή Προσβασιμότητας Περιφέρειας Στερεάς Ελλάδας
Περιφερειακή Ομοσπονδία Ατόμων με Αναπηρία Στερεάς Ελλάδας 
Σωματείο Ατόμων με Αναπηρία Περιφερειακής Ενότητας Φθιώτιδας

